ไทย - ญี่ปุ่น จับมือผลิต“วิศวกรนักปฏิบัติโคเซ็น” ขับเคลื่อนงานตามนโยบายนายกรัฐมนตรี 2 ประเทศ
ศ.(พิเศษ) ดร.เอนก เหล่าธรรมทัศน์ รัฐมนตรีว่าการกระทรวงการอุดมศึกษา วิทยาศาสตร์ วิจัยและนวัตกรรม (รมว.อว.) เปิดเผยว่า ได้เดินทางมายังประเทศญี่ปุ่นเพื่อหารือการขับเคลื่อนโครงการผลิตวิศวกรนักปฏิบัติ หรือ “โคเซ็น” ซึ่งรัฐบาลมอบหมาย อว. ให้เป็นหน่วยงานหลักรับผิดชอบการผลิตวิศวกรที่เน้นทั้งทางด้านทฤษฎีและการปฏิบัติ ตามแนวทางที่ญี่ปุ่นประสบความสำเร็จแล้วในการสร้างวิศวกรนักปฎิบัติ ซึ่งเป็นกำลังสำคัญในการพัฒนาอุตสาหกรรมของประเทศญี่ปุ่นในช่วงที่ผ่านมา โดยพลเอก ประยุทธ์ จันทร์โอชา นายกรัฐมนตรี และนายฟูมิโอะ คิชิดะ นายกรัฐมนตรีของประเทศญี่ปุ่น ได้เห็นชอบร่วมกันให้เป็นโครงการสำคัญในความร่วมมือด้านการอุดมศึกษาของทั้งสองประเทศทั้งนี้ ศ.ไอซาโอะ ทานิกุชิ ประธานของสถาบันเทคโนโลยีแห่งชาติของญี่ปุ่น  ซึ่งดูแลสถาบันโคเซ็นทั้ง 51 แห่งของญี่ปุ่น ได้เข้าพบ เพื่อประชุมหารือกันในระดับนโยบาย รวมทั้งได้เชิญให้ไปเยือนสถาบันโคเซ็นสำคัญ ทั้งที่กรุงโตเกียวและจังหวัดคิซาราสุ พบปะกับอาจารย์และนักศึกษา ตลอดจนได้ไปหารือกับบริษัทชั้นนำของญี่ปุ่นที่รับเอาวิศวกรนักปฏิบัติจากโคเซ็นไปปฏิบัติงาน พบว่า การผลิตวิศวกรนักปฏิบัตินี้เป็นกลไกที่น่าสนใจ เกิดผลอย่างแท้จริงและสามารถนำมาประยุกต์สำหรับในประเทศไทยได้ด้าน ศ.ดร.นพ.สิริฤกษ์ ทรงศิวิไล ปลัด อว. ในฐานะประธานคณะกรรมการอำนวยการของสถาบันไทย-โคเซ็น กล่าวด้วยว่า การหารือกับประเทศญี่ปุ่นประสบความสำเร็จอย่างดีและได้ข้อสรุปที่เป็นประโยชน์มาก โดย อว. และสถาบันเทคโนโลยีแห่งชาติของญี่ปุ่น ได้เห็นชอบร่วมกันและยืนยันที่จะขับเคลื่อนให้สถาบันไทย-โคเซ็น ในประเทศไทยให้มีมาตรฐานเทียบเท่ากับในประเทศญี่ปุ่น ทั้งในแง่การผลิตบุคลากรและการวิจัย โดยจะมีการรับรองมาตรฐาน KOSEN International Standard ซึ่งนักศึกษารุ่นแรกที่เรียนในประเทศไทยนี้จะจบการศึกษาในสองปีข้างหน้า ผลการเรียนน่าพอใจมาก จึงได้หารือในการให้ผู้สำเร็จการศึกษาสามารถเข้าทำงานได้ในบริษัทเทคโนโลยีชั้นนำในเขตเศรษฐกิจอีอีซีด้วย